b'\n_START_ARTICLE_\nClaude Cohen-Tannoudji\n_START_SECTION_\n\xc5\xbdivljenje in delo\n_START_PARAGRAPH_\nRodil se je al\xc5\xbeirskim judovskim star\xc5\xa1em, Abrahamu Cohen-Tannoudjiju in Sarah Sebbah. Pri opisovanju svojih korenin je Cohen-Tannoudji dejal:\xc2\xa0\xc2\xbbMoja dru\xc5\xbeina, izvirno iz Tangerja, se je nastanila v Tuniziji in nato v Al\xc5\xbeiriji v 16. stoletju, ko je pred \xc5\xa1pansko inkvizicijo prebegla. Dejansko na\xc5\xa1 priimek Cohen-Tannoudji pomeni preprosto dru\xc5\xbeina Cohen iz Tangerja. Al\xc5\xbeirski Judje so prejeli francosko dr\xc5\xbeavljanstvo leta 1870 po tem, ko je Al\xc5\xbeirija postala francoska kolonija leta 1830.\xc2\xab_NEWLINE_Po kon\xc4\x8danju srednje \xc5\xa1ole v Al\xc5\xbeiru leta 1953 je od\xc5\xa1el v Pariz in za\xc4\x8del \xc5\xa1tudirati na \xc3\x89cole normale sup\xc3\xa9rieure. Med njegovimi profesorji so bili: Henri Paul Cartan, Laurent Schwartz in Alfred Kastler._NEWLINE_Leta 1958 se je poro\xc4\x8dil z Jacqueline Veyrat, visoko\xc5\xa1olsko u\xc4\x8diteljico, s katero sta imela tri otroke. Njegov \xc5\xa1tudij je prekinil nabor za slu\xc5\xbeenje v vojski, kjer je slu\xc5\xbeil 28 mesecev \xe2\x80\x93 ve\xc4\x8d kot obi\xc4\x8dano zaradi al\xc5\xbeirske vojne. Leta 1960 je nadaljeval \xc5\xa1tudij za doktorat, ki ga je pridobil proti koncu leta 1962 na Univerzi v Parizu._NEWLINE_Po dizertaciji je za\xc4\x8del pou\xc4\x8devati kvantno mehaniko na Univerzi v Parizu. Njegovi zapiski predavanj so postali osnova za priljubljeno knjigo M\xc3\xa9canique quantique, ki jo je napisal z dvema svojima kolegoma. Nadaljeval je tudi svoje raziskovalno delo o atomsko-fotonskih interakcijah. Njegova raziskovalna skupina je razvila model oble\xc4\x8denega atoma._NEWLINE_Leta 1973 je postal profesor na Francoskem kolegiju. Tu je pou\xc4\x8deval atomsko in molekulsko fiziko do leta 2004. V zgodnjih 1980-ih je za\xc4\x8del predavati o radiacijskih silah na atomih in poljih laserske svetlobe. Skupaj z Alainom Aspectom, Christophom Salomonom in Jeanom Dalibardom je ustanovil tudi laboratorij za raziskovanje laserskega hlajenja in lovljenja. Pri laserskem hlajenju je uporabil tudi statisti\xc4\x8dni pristop z uporabo stabilnih porazdelitev._NEWLINE_Njegovo delo je vodilo do Nobelove nagrade za fiziko leta 1997\xc2\xa0\xc2\xbbza razvoj metod hlajenja in lovljenja atomov z lasersko svetlobo,\xc2\xab ki jo je delil s Chujem in Phillipsom. Cohen-Tannoudji je bil prvi prejemnik Nobelove nagrade za fiziko, rojen v arabski de\xc5\xbeeli.'